钦定古今图书集成/明伦汇编/氏族典/第344卷 > 《廖用贤尚友录》 > 周鲂
## 钦定古今图书集成/明伦汇编/氏族典/第344卷 > 《廖用贤尚友录》 > 周鲂

按《吴志周鲂传》：“鲂字子鱼，吴郡阳羡人也。少好学，举
孝廉，为宁国长，迁丹阳西部都尉。黄武中，鄱阳大帅
彭绮作乱，攻没属城，乃以鲂为鄱阳太守，与胡综戮
力攻讨，生擒绮，送武昌，加昭义校尉。被命密求山中
旧族名帅为北敌所闻知者，令谲挑魏大司马扬州
牧曹休。鲂答恐民帅小丑，不足仗任，遣亲人赍笺七”
条以诱休，因别为密表以闻。休果信鲂，帅步骑十万
径入皖。鲂亦合众随陆逊横截休，斩获万计。鲂初建
密计，时频有郎官奉诏诘问诸事，鲂乃诣部郡门下，
因下发谢。故休闻之，不复疑虑。事捷军旋，权大会诸
将欢宴，酒酣谓鲂曰：“君下发载义，成孤大事。”赐爵关
内侯。贼帅董嗣负阻劫钞，鲂遣间谍，授以方策，诱杀
嗣。嗣弟怖惧，诣武昌降于陆逊，由是数郡无复忧惕。
鲂在郡十三年卒。子处，亦有文武材干，天纪中，为东
观令。